《重客南园即事呈黄丈安涛三章 其一》
清代·姚燮

月洁如素秋，夜气敛初静。历落竹柏枝，耿然散清影。

凌寒陟危巘，意欲赴沧溟。苍霾扫万瓦，霜色去平迥。

若涵江水白，未觉城树暝。孤心出群表，旧态赴新领。

曾擪尺八箫，踞雪坐盘顶。苔根老梅坼，烟末倦鸟警。

幽声凄以感，群公醉方醒。惘惘一年事，了了此重省。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。